Rugbybase moet houe maar op die ken vatElke keer wanneer die Vrystaatse Cheetahs in die Curriebekerreeks opdraf, kry die Suid-Afrikaanse rugbybase seker ŉ koue beklemming. Dis amper soos wanneer jy papnat gesweet in die middel van die nag wakker word en nie weet waarvan jy gedroom het nie. Die verskil is: Wanneer die jong, onervare Vrystaters in die Curriebekerreeks vir die wolwe gegooi word, is dit nie meer ŉ nagmerrie nie maar ŉ werklikheid. Saterdag op Nuweland is die Vrystaatse Cheetahs met 57-14 deur die Westelike Provinsie vermorsel. Die vorige Saterdag het hulle onder die Sharks deurgeloop. Die Vrystaat, danksy die groot voorsprong wat opgebou is voordat die Cheetahs in die Pro14-reeks begin speel het, klou nog aan die tweede posisie, maar hulle het reeds ŉ negatiewe punteverskil (-21) terwyl die Sharks (+89) en die WP (+81) met groot positiewe verskille in punte vir en teen spog. Die Pumas, Goue Leeus en Blou Bulle en selfs Griekwas is op hulle spoor, gereed om toe te slaan en om die room af te skep. Toe die reeks ŉ rapsie meer as twee maande gelede begin het, het die Vrystaat Cheetahs die Sharks met 47-12 en die WP met 30-17 geklop. Maar nadat hulle van hul Superrugby-status en dus van hul beste spelers gestroop is wat nou in die Pro14-reeks moet speel, is hulle onderskeidelik met 15-45 en 14-57 deur dieselfde teenstanders in die tweede ronde geklop. Dis feitlik seker dat die Sharks boaan die punteleer sal eindig en dat die WP in die uitspeelrondes betrokke sal wees. As die Vrystaat Cheetahs baie diep kan delf en nog een oorwinning behaal, kan hulle derde of vierde eindig, maar dan sal die Pumas, Goue Leeus en Blou Bulle langs die pad moet vasval. Die Goue Leeus het Griekwas Vrydag in Kimberley met 34-17 geklop en die Pumas het met 25-27 teen die Sharks verloor. Die Curriebeker-deur staan dus nog wawyd oop. Ligapunte ná agt wedstryde – Sharks (34), Vrystaat-Cheetahs (25), WP* (22), Goue Leeus (20), Pumas (18), Blou Bulle* (18) en Griekwas (16). * Die WP en Blou Bulle het nog net sewe wedstryde gespeel.